CELEX: 32013D0053
Language: fi
Date: 2013-01-22 00:00:00
Title: 2013/53/EU: Neuvoston täytäntöönpanopäätös, annettu 22 päivänä tammikuuta 2013 , Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide

25.1.2013   
            
            
               FI
            
            
               Euroopan unionin virallinen lehti
            
            
               L 22/13
            
         NEUVOSTON TÄYTÄNTÖÖNPANOPÄÄTÖS,
   annettu 22 päivänä tammikuuta 2013,
   Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide
   (2013/53/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Belgia on kirjeessään, jonka komission pääsihteeristö kirjasi saapuneeksi 21 päivänä kesäkuuta 2012, pyytänyt lupaa ottaa käyttöön direktiivin 2006/112/EY 285 artiklasta poikkeava erityistoimenpide, joka antaisi Belgialle mahdollisuuden vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. Tämän toimenpiteen ansiosta nämä verovelvolliset saisivat vapautuksen kaikista tai tietyistä direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
         
               (2)
            
            
               Komissio antoi Belgian pyynnön direktiivin 2006/112/EY 395 artiklan 2 kohdan toisen alakohdan mukaisesti tiedoksi muille jäsenvaltioille 13 päivänä syyskuuta 2012 päivätyllä kirjeellä. Komissio ilmoitti Belgialle 17 päivänä syyskuuta 2012 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
            
         
               (3)
            
            
               Direktiivin 2006/112/EY 285 artiklan mukaan jäsenvaltiot, jotka eivät ole käyttäneet jäsenvaltioiden liikevaihtoverolainsäädännön yhdenmukaistamisesta – yhteisen arvonlisäverojärjestelmän rakenne ja soveltamissäännöt 11 päivänä huhtikuuta 1967 annetun toisen neuvoston direktiivin 67/228/ETY (2) 14 artiklassa säädettyä mahdollisuutta, voivat myöntää verovapautuksen sellaisille verovelvollisille, joiden vuosittainen liikevaihto on enintään 5 000 euroa. Belgia on pyytänyt, että tämä raja-arvo korotettaisiin 25 000 euroon.
            
         
               (4)
            
            
               Pienille yrityksille osoitettu korkeampi erityisjärjestelmän raja-arvo on yksinkertaistamistoimenpide, koska sillä voidaan vähentää huomattavasti pienimpien yritysten alv-velvoitteita. Tämä erityisjärjestelmä on verovelvollisille valinnainen.
            
         
               (5)
            
            
               Komissio on sisällyttänyt 29 päivänä lokakuuta 2004 antamaansa direktiivin 77/388/ETY, nyt direktiivi 2006/112/EY, muuttamista arvonlisäverovelvoitteiden yksinkertaistamiseksi koskevaan ehdotukseensa säännöksiä, jotka antaisivat jäsenvaltioille mahdollisuuden vahvistaa alv-vapautuksen raja-arvona käytettävän vuosittaisen liikevaihdon ylärajaksi 100 000 euroa tai vastaavan suuruisen määrän kansallisena valuuttana ilmaistuna ja tarkistaa tätä ylärajaa vuosittain. Belgian esittämä pyyntö on mainitun ehdotuksen mukainen.
            
         
               (6)
            
            
               Poikkeavalla toimenpiteellä on vain hyvin vähäinen vaikutus loppukulutusvaiheessa kannettavan Belgian verokertymän kokonaismäärään, eikä sillä ole kielteistä vaikutusta arvonlisäverosta saataviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 285 artiklassa säädetään, Belgian kuningaskunnalle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa.
   Belgian kuningaskunta saa korottaa tätä raja-arvoa vapautuksen reaaliarvon säilyttämiseksi.
   2 artikla
   Tämä päätös tulee voimaan päivänä, jona se annetaan tiedoksi.
   Tätä päätöstä sovelletaan 1 päivästä tammikuuta 2013 sellaisen direktiivin voimaantulopäivään, jolla muutetaan niitä vuosittaisen liikevaihdon raja-arvoja, joiden alittuessa verovelvollisille voidaan myöntää alv-vapautus, tai 31 päivään joulukuuta 2015, sen mukaan, kumpi näistä on aiempi.
   3 artikla
   Tämä päätös on osoitettu Belgian kuningaskunnalle.
   
      Tehty Brysselissä 22 päivänä tammikuuta 2013.
      
         
            Neuvoston puolesta
         
         
            Puheenjohtaja
         
         M. NOONAN
      
   
   
      (1)  EUVL L 347, 11.12.2006, s. 1.
   
      (2)  EYVL 71, 14.4.1967, s. 1303/67.